CELEX: C2006/326/99
Language: sk
Date: 2006-12-30 00:00:00
Title: Vec C-481/06: Žaloba podaná 24. novembra 2006 – Komisia Európskych spoločenstiev/Helénska republika

30.12.2006   
            
            
               SK
            
            
               Úradný vestník Európskej únie
            
            
               C 326/48
            
         Žaloba podaná 24. novembra 2006 – Komisia Európskych spoločenstiev/Helénska republika
   (Vec C-481/06)
   (2006/C 326/99)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: M. Patakia a X. Lewis)
   
      Žalovaná: Helénska republika
   Návrhy žalobkyne
   
               —
            
            
               určiť, že Helénska republika si tým, že ponechala v platnosti článok 6 ods. 2 zákona č. 2955/2001 a s ním súvisiace vykonávacie spojené ministerské dekréty (dekrét DY6a/oik. 38644 a DY6a/oik. 38609 z 12.4.2005), nesplnila povinnosti, ktoré jej vyplývajú z článku 6 ods. 3 smernice 93/36/EHS (1) o koordinácii postupov verejného obstarávania dodania tovaru, ako aj povinnosť zabezpečenia účinnej a transparentnej hospodárskej súťaže, ako ju definuje judikatúra Súdneho dvora Európskych spoločenstiev,
            
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   Komisia obdržala sťažnosť týkajúcu sa gréckeho právneho ustanovenia, ktoré rozdelilo do kategórií látky na lekárske použitie a pre každú kategóriu stanovilo maximálnu cenu. V spojení s vykonávacími ustanoveniami spojených ministerských dekrétov toto ustanovenie zaviedlo regulačný rámec, ktorý umožňuje priame uzavretie verejnej zmluvy na dodanie tovaru pre celé skupiny uvedených výrobkov, charakterizovaných ako neporovnateľné.
   V zmysle judikatúry Súdneho dvora sa Komisia domnieva, že vyššie popísaný regulačný rámec je v rozpore s článkom 6 ods. 3 smernice 93/36 o koordinácii postupov verejného obstarávania dodania tovaru, ako aj s povinnosťou zabezpečenia účinnej a transparentnej hospodárskej súťaže. V rozsahu, v akom má uvedené ustanovenie výnimočný charakter, musí sa vykladať reštriktívne, takže nemôže umožňovať uzavretie zmluvy pre celé kategórie výrobkov. Verejní obstarávatelia okrem toho musia v oblasti uzatvárania verejných zmlúv na dodanie tovaru zabezpečiť účinnú a transparentnú hospodársku súťaž, ktorá je u priameho uzatvorenia zmluvy nemožná, s výnimkou prípadov uvedených v článku 6 ods. 3 uvedenej smernice.
   Grécke orgány nespochybňujú tvrdenia Komisie, ani im vytýkané nesplnenie povinnosti a oznámili svoj zámer sporné ustanovenie zmeniť. Ku dňu podania tejto žaloby však žiadna takáto zmena oznámená nebola.
   Komisia preto vyvodzuje záver, že Helénska republika si nesplnila povinnosti, ktoré jej vyplývajú z článku 6 ods. 3 smernice 93/36/EHS, ako aj povinnosť zabezpečenia účinnej a transparentnej hospodárskej súťaže.
   
      (1)  Ú. v. ES L 199, 9.8.1993, s. 1; Mim. vyd. 06/002, s. 10.